Gran acolliment del Punt Violeta en les Festes de Sant Roc
2025-07-24

Tal com han informat des d’Espai Dona, el servei integral d’atenció a la dona de l’Ajuntament de Burjassot, dirigit per la Regidora de Polítiques d’Igualtat, Lluna Àrias, l’experiència durant les festes patronals, en les quals s’ha comptat amb un Punt Violeta en els actes més destacats i amb l’acció de la Brigada Violeta, ha sigut molt satisfactòria.

A més de “l’estupenda coordinació entre Policia Local, Protecció Civil, la Brigada Violeta i el Punt Violeta”, com han assenyalat des d’Espai Dona, “s’ha comptat amb les felicitacions de la ciutadania per la iniciativa, mostrant el seu interès perquè es repetisca per la seguretat que els dóna, el suport i la importància d’accions d’aquest tipus en la societat”. Nombroses persones, dones i homes de totes les edats, s’han acostat al Punt Violeta cada nit per a informar-se en general, per a resoldre els seus dubtes o bé per a explicar la seua experiència, com a testimoniatge o per a sol·licitar ajuda”.

La Regidoria de Polítiques d’Igualtat, dirigida com s’ha assenyalat per Lluna Àrias, des d’Espai Dona, agraeix el suport i bon fer de la ciutadania, de la Regidoria de Festes amb Manuel Pérez Menero al capdavant, de Protecció Civil, dels cossos i forces de seguretat, dels Clavaris de Sant Roc i de la resta de Clavaries que han estat presents en aquestes festes, de les persones de l’Associació Alanna, encarregades d’estar cada nit en el Punt Violeta i del voluntariat que ha format la Brigada Violeta, dones i homes que han estat totes les nits vetlant pel benestar de la població amb l’objectiu de fer front a les agressions sexistes, oferint la seua ajuda de manera altruista a qui ho ha necessitat.